Πρωτοβουλία του Βασιλείου του Βελγίου, του Βασιλείου της Ισπανίας και της Γαλλικής Δημοκρατίας για την τροποποίηση του άρθρου 40, παράγραφοι 1 και 7 της σύμβασης για την εφαρμογή της συμφωνίας του Σένγκεν της 14ης Ιουνίου 1985 σχετικά με τη σταδιακή κατάργηση των ελέγχων στα κοινά σύνορα

(2001/C 285/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα 32 και 34, παράγραφος 2, στοιχείο γ),

την πρωτοβουλία του Βασιλείου του Βελγίου, του Βασιλείου της Ισπανίας και της Γαλλικής Δημοκρατίας,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Πρέπει να τροποποιηθούν οι διατάξεις της σύμβασης για την εφαρμογή της συμφωνίας του Σένγκεν της 14ης Ιουνίου 1985 σχετικά με τη σταδιακή κατάργηση των ελέγχων στα κοινά σύνορα(1), όσον αφορά τη διασυνοριακή παρακολούθηση, και να διευρυνθεί το πλαίσιο εφαρμογής τους προκειμένου να βελτιωθεί η αποτελεσματικότητα των δικαστικών ερευνών, ιδιαίτερα όσον αφορά πράξεις που σχετίζονται με το οργανωμένο έγκλημα.

(2) Το Ηνωμένο Βασίλειο συμμετέχει στην παρούσα απόφαση, σύμφωνα με το άρθρο 8 παράγραφος 2 της απόφασης 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν(2).

(3) Η παρούσα απόφαση συνιστά ανάπτυξη των διατάξεων του κεκτημένου του Σένγκεν οι οποίες καλύπτονται από το πρώτο άρθρο της απόφασης 1999/437/ΕΚ του Συμβουλίου της 17ης Μαΐου 1999 σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των κρατών αυτών με την υλοποίηση, την εφαρμογή και την ανάπτυξη του κεκτημένου του Σένγκεν(3),

ΑΠΟΦΑΣΙΖΕΙ:

Άρθρο 1

Οι διατάξεις του άρθρου 40 της σύμβασης για την εφαρμογή της συμφωνίας του Σένγκεν της 14ης Ιουνίου 1985 σχετικά με τη σταδιακή κατάργηση των ελέγχων στα κοινά σύνορα τροποποιούνται ως εξής:

1. Στην παράγραφο 1, το πρώτο εδάφιο αντικαθίσταται από το ακόλουθο κείμενο: "1. Τα όργανα κράτους μέλους, τα οποία παρακολουθούν στο έδαφός τους πρόσωπο στο πλαίσιο δικαστικής έρευνας όσον αφορά αξιόποινη πράξη η οποία μπορεί να οδηγήσει σε έκδοση, μπορούν να συνεχίσουν την παρακολούθηση αυτή στο έδαφος άλλου κράτους μέλους, όταν το τελευταίο έχει επιτρέψει τη διασυνοριακή παρακολούθηση βάσει προηγουμένης αιτήσεως δικαστικής συνδρομής, δεόντως αιτιολογημένης. Η άδεια μπορεί να συνοδεύεται από όρους."

2. Η παράγραφος 7 τροποποιείται ως εξής:

α) στην πέμπτη περίπτωση οι λέξεις "παραχάραξη" αντικαθίστανται από τις λέξεις "πλαστογραφία και παραποίηση μέσων πληρωμής"·

β) προστίθενται οι ακόλουθες περιπτώσεις: "- οργανωμένη απάτη,

- δίκτυα λαθρομετανάστευσης,

- νομιμοποίηση εσόδων προερχομένων από το οργανωμένο έγκλημα,

- παράνομη διακίνηση πυρηνικών και ραδιενεργών ουσιών."

Άρθρο 2

1. Η παρούσα απόφαση δεν δεσμεύει την Ιρλανδία.

2. Η παρούσα απόφαση δεν εφαρμόζεται στο Γιβραλτάρ.

3. Η παρούσα απόφαση εφαρμόζεται στις αγγλονορμανδικές νήσους μόνον υπό την επιφύλαξη του άρθρου 5, πρώτη παράγραφος, της απόφασης 2000/365/ΕΚ.

Άρθρο 3

Η παρούσα απόφαση παράγει αποτελέσματα την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

...

Για το Συμβούλιο

Ο πρόεδρος

...

(1) ΕΕ L 239 της 22.9.2000, σ. 19.

(2) ΕΕ L 131 της 1.6.2000, σ. 43.

(3) ΕΕ L 176 της 10.7.1999, σ. 31.